Årsberetning om og revisionserklæring vedrørende EKSF

for regnskabsåret 2001, med Kommissionens svar

(EKSF-traktatens artikel 45 C, stk. 1 og 4, og artikel 88 i finansforordningen af 21. december 1977, senest ændret ved Rådets forordning (EF, EKSF, Euratom) nr. 762/2001 af 9. april 2001)

(2002/C 302/01)

INDHOLD

>TABELPOSITION>

UDVIKLINGEN I EKSF'S BALANCE

1. EKSF's balancesum er fra 31. december 2000 til 31. december 2001 blevet formindsket med 684 millioner euro (17 %) fra 3972 millioner euro til 3288 millioner euro (jf. tabel 1). På aktivsiden skyldes næsten hele denne formindskelse faldet i tilgodehavender hos kunder: - 256 millioner euro hos kreditinstitutter og - 414 millioner euro hos virksomheder. På passivsiden skyldes formindskelsen først og fremmest nedbringelse af gæld til kreditinstitutter (- 377 millioner euro) og nedbringelse af obligationslån (- 226 millioner euro).

2. De likvide midler og udlån udgør henholdsvis 53 % og 43 % af EKSF's aktiver. Der er ikke sket ændringer i den likvide beholdning fra regnskabsåret 2000 til 2001. Pr. 31. december 2001 udgjorde den likvide beholdning 1755 millioner euro. Tabel 2 viser de relevante aktivposter og deres modposteringer på passivsiden.

3. EKSF's årsregnskab er i de senere år blevet revideret af et privat revisionsfirma. I overensstemmelse med international revisionspraksis, som Retten følger, har Retten anvendt dette private revisionsfirmas arbejde ved udarbejdelsen af revisionserklæringen om EKSF's årsregnskab.

UDVIKLINGEN I EKSF'S UDGIFTER OG INDTÆGTER

4. I modsætning til de foregående regnskabsår er bevillingerne på EKSF's aktionsbudget i 2001 øget med 17 millioner euro i forhold til regnskabsåret 2000, og de nåede dermed op på 195 millioner euro. Denne forhøjelse skyldes, at Kommissionen med henblik på traktatens udløb har opfordret medlemsstaterne til at forelægge ansøgninger om tilpasningsstøtte og om støtte til sociale foranstaltninger såvel for regnskabsåret 2000 som for regnskabsåret 2001, sådan som det i øvrigt er fastsat i bestemmelserne vedrørende disse støtteordninger. Tabel 3 og 4 viser udviklingen i EKSF's udgifter og indtægter samt udviklingen i 2001 i hensættelserne til finansiering af EKSF's aktionsbudget.

5. Som i de tidligere år var de faktiske budgetudgifter lavere end budgetoverslaget (23 % i 1999, 24,2 % i 2000 og 5,3 % i 2001). I modsætning til de foregående regnskabsår er den tilpasningsstøtte, der blev ansøgt om i 2001, blevet udnyttet 100 %, for så vidt angår tilpasningsstøtten, og 88 %, for så vidt angår sociale foranstaltninger i kulsektoren. Det kan oplyses, at bevillingerne kun blev udnyttet med 50 % i 1999 og med 46 % i 2000.

EKSF'S SOLVENS

Solvensnøgletal

6. Solvensnøgletallet er steget fra 41,4 % pr. 31. december 2000 til 56,1 % pr. 31. december 2001. Som i de foregående år skyldes denne udvikling stigningen i garantifonden og navnlig formindskelsen af de udestående lån til pengeinstitutter (jf. tabel 5).

7. Kommissionen har besluttet at fastlægge låne- og udlånspolitikken med henblik på EKSF-traktatens udløb den 23. juli 2002(1), hvor Kommissionen har forpligtet sig til, at reserverne skal være nået op på et niveau svarende til 100 % af de ikke-afviklede lån, som ikke er dækket af en statsgaranti. Pr. 31. december 2001 er dækningen af disse lån på over 100 %, og den 23. juli 2002 skal den være nået op på 572 millioner euro, eftersom hensættelserne til garantifonden pr. udgangen af regnskabsåret 2001 er på 580 millioner euro.

Hensættelse til dækning af store engagementer

8. Hensættelsen til dækning af store engagementer vedrører lån, hvor der ikke er stillet en førsteklassesgaranti, og som overstiger 25 % af EKSF's egenkapital. Denne hensættelse skal først og fremmest dække de risici, der er forbundet med en sådan koncentration af midler, og dække eventuelle misligholdelser. Anvendelsen af dette direktivs bestemmelser er, som Retten har påpeget det i tidligere beretninger (juridisk set omfatter dette direktiv ikke EKSF), udtryk for en forsigtig politik med hensyn til overskridelser, der er en følge af tidligere års transaktioner.

9. Denne hensættelse formindskes gradvis, fordi de relevante aktiver formindskes som følge af tilbagebetalinger i de senere år. Pr. 31. december 1999 var hensættelsen på 18 millioner euro, pr. 31. december 2000 var den på 17 millioner euro, og pr. 31. december 2001 var den på 6 millioner euro.

AFVIKLINGEN AF EKSF

EKSF-traktatens udløb

10. I begyndelse af 1990'erne begyndte de forskellige fællesskabsorganer at analysere følgerne af afviklingen af EKSF. I henhold til den protokol, der er knyttet til Nice-traktaten, skal aktiverne i "EKSF under afvikling", der først og fremmest stammer fra afgifter på produktionen af kul og stål(2), anvendes til fordel for disse to økonomiske sektorer og finansiere forskningsaktiviteter efter en fordelingsnøgle med 27,2 % til kul og 72,8 % til stål(3). En "kul- og stålforskningsfond" skal forvalte disse forskningsaktiviteter.

11. Kommissionen har forelagt tre forslag til afgørelse for Rådet om procedurerne for afvikling af EKSF og iværksættelse af forskningsfonden:

a) Det første forslag vedrører fastsættelsen af de nødvendige bestemmelser om gennemførelsen af den protokol, der er knyttet til Nice-traktaten(4).

b) Det andet forslag vedrører fastsættelsen af flerårige finansielle retningslinjer for forvaltningen af midler i "EKSF under afvikling"(5).

c) Det tredje forslag vedrører fastsættelsen af flerårige tekniske retningslinjer for forskningsprogrammet(6).

Virkningerne af, at Nice-traktaten ikke er ratificeret

12. De bestemmelser, Kommissionen havde tænkt at indføre, er blevet forsinket af, at Nice-traktaten ikke er ratificeret. I henhold til international ret skal EKSF's formue på datoen for traktatens udløb overdrages medlemsstaterne. Da man imidlertid ikke har valgt denne løsning, har medlemsstaterne forsamlet i en konference af repræsentanterne for medlemsstaternes regeringer besluttet at give Kommissionen mandat(7) til at forvalte disse midler efter de samme principper som dem, Kommissionen vil anvende i forbindelse med "Kul- og Stålforskningsfonden". Denne midlertidige løsning skal være gældende, indtil Nice-traktaten er ratificeret, eller indtil der er fundet en anden løsning.

OPFØLGNING AF TIDLIGERE BEMÆRKNINGER

Annullering af sovende forpligtelser

13. Ved regnskabsårets udgang var der annulleret sovende forpligtelser svarende til 58 millioner euro. Disse annulleringer vedrører tilpasningsstøtte og sociale foranstaltninger i kulsektoren (henholdsvis 23,2 millioner euro og 15,5 millioner euro), rentegodtgørelser (10,3 millioner euro) og forskning (9,1 million euro). Det skal bemærkes, at Kommissionen i 2001 har annulleret forpligtelser, som burde have været annulleret i tidligere regnskabsår. Med henblik på afviklingen af EKSF den 23. juli 2002 opfordrer Retten Kommissionen til at foretage en særlig undersøgelse af alle de forpligtelser, der endnu ikke er disponeret over, og at annullere alle de forpligtelser, hvor det på forhånd er givet, at der fremover ikke vil ske nogen bevægelser.

Lån til tjenestemænd

14. Kommissionen (Generaldirektoratet for Personale og Administration) skal hvert år udarbejde en beretning om stillingen, for så vidt angår lånene til tjenestemænd. Ved udgangen af regnskabsåret 2001 udgjorde disse lån 34,8 millioner euro. Indtil 1987 blev denne beretning sendt til Rådet. I årene derefter er den kun blevet sendt til Kommissionens forskellige tjenestegrene. Den sidste beretning, som Kommissionens tjenestegrene har udarbejdet, vedrører perioden 1994-1995. Kommissionen forpligtede sig i svaret til Rettens beretning om regnskabsåret 2000(8) til at udarbejde de manglende rapporter inden udgangen af 2001. Kommissionen har ikke overholdt denne forpligtelse.

15. Indtil juli måned 1999 anvendte Kommissionens tjenester en bestemt database til forvaltningen af lånene til tjenestemænd. Efter en række problemer overførte Kommissionen dataene til en anden database, men dataene blev ikke valideret. Kommissionen påbegyndte først i februar måned 2002 valideringen af dataene for regnskabsårene efter 1999. Der er i øvrigt en forskydning på 2-3 måneder mellem dataene fra GD ADMIN (Generaldirektoratet for Personale og Administration) og dataene for GD ECFIN (Generaldirektoratet for Økonomiske og Finansielle Anliggender, der udarbejder EKSF's måneds- og årsregnskaber). Retten bemærker, at svagheder ved forvaltningen af disse lån giver anledning til bekymring, og den henstiller, at der så hurtigt som muligt træffes foranstaltninger til at sikre en forsvarlig forvaltning.

REVISIONSERKLÆRINGEN VEDRØRENDE EKSF

16. Retten har i overensstemmelse med artikel 45 C i traktaten om oprettelse af Det Europæiske Kul- og Stålfællesskab (EKSF) revideret EKSF's regnskaber med henblik på at afgive en erklæring til Europa-Parlamentet og Rådet om disse regnskabers rigtighed og om de underliggende transaktioners lovlighed og formelle rigtighed.

17. Kommissionen er ansvarlig for udarbejdelsen af EKSF's årsregnskab pr. 31. december 2001, som er offentliggjort i De Europæiske Fællesskabers Tidende(9).

18. Retten konkluderer i sin beretning om EKSF's årsregnskab pr. 31. december 2001(10), der svarer til revisionserklæringen om regnskabernes rigtighed, og som er offentliggjort sammen med årsregnskabet, at årsregnskabet "giver et retvisende billede af Det Europæiske Kul- og Stålfællesskabs aktiver og finansielle stilling pr. 31. december 2001 og af resultatet for det regnskabsår, der afsluttedes pr. 31. december 2001".

19. Retten har foretaget revisionen i overensstemmelse med de retningslinjer og standarder, der gælder for Rettens revision. Disse er udarbejdet på grundlag af almindeligt anerkendte internationale revisionsstandarder og tilpasset, så der tages højde for de særlige forhold, der gør sig gældende i Fællesskabet. Retten gennemgik EKSF's regnskaber og foretog i den forbindelse anden revision, der skønnedes nødvendig. Revisionen gav Retten et rimeligt grundlag for nedenstående erklæring.

20. Revisionen har givet Retten rimelig sikkerhed for, at de transaktioner, der ligger til grund for EKSF's årsregnskab for regnskabsåret 2001, som helhed betragtet er lovlige og formelt rigtige.

Vedtaget af Revisionsretten i Luxembourg på mødet den 10. oktober 2002.

På Revisionsrettens vegne

Juan Manuel Fabra Vallés

Formand

(1) Fastlæggelse af låne-/udlånspolitikken med henblik på traktatens udløb (23. juli 2002) (EFT C 175 af 28.6.1994, s. 5).

(2) Jf. EKSF-traktatens artikel 49.

(3) SEC(1998) 1948, s. 11: "en valeur actualisée au 31 décembre 1997, les pourcentages de contributions des secteurs charbonnier et sidérurgique s'élèvent respectivement à 27,2 % et 72,8 %" (bidragene fra kulsektoren og stålsektoren udgør henholdsvis 27,2 % og 72,8 % i nutidsværdi pr. 31. december 1997).

(4) KOM(2001) 121 endelig af 7. marts 2001 - Ændret forslag til Rådets afgørelse om fastsættelse af de nødvendige bestemmelser til gennemførelse af den til Nice-traktaten knyttede protokol om de finansielle konsekvenser af udløbet af EKSF-traktaten og om Kul- og Stålforskningsfonden (EFT C 180 E af 26.6.2001).

(5) KOM(2001) 121 endelig af 7. marts 2001 - Ændret forslag til Rådets afgørelse om fastsættelse af de flerårige finansielle retningslinjer for forvaltningen af midlerne i "EKSF under afvikling" og, når afviklingen af afsluttet, af "Kul- og Stålforskningsfondens aktiver" (EFT C 180 E af 26.6.2001).

(6) KOM(2001) 121 endelig af 7. marts 2001 - Ændret forslag til Rådets afgørelse om fastsættelse af de flerårige tekniske retningslinjer for Kul- og Stålforskningsfondens forskningsprogram (EFT C 180 E af 26.6.2001).

(7) Afgørelse 2002/234/EKSF truffet af repræsentanterne for medlemsstaternes regeringer, forsamlet i Rådet den 27. februar 2002, om de finansielle konsekvenser af udløbet af EKSF-traktaten og om Kul- og Stålforskningsfonden (EFT L 79 af 22.3.2002, s. 42).

(8) Årsberetningen om EKSF for regnskabsåret 2000 (EFT C 366 af 20.12.2001).

(9) EKSF's årsregnskab pr. 31. december 2001 (EFT C 158 af 3.7.2002).

(10) Beretning om EKSF's årsregnskab pr. 31. december 2001 (EFT C 158 af 3.7.2002).

Tabel 1

Udviklingen i EKSF's balance fra 31. december 2000 til 31. december 2001 før fordeling af resultat

>TABELPOSITION>

Kilde:

EKSF's årsregnskab pr. 31. december 2001.

Tabel 2

Udviklingen fra den 31. december 2000 til den 31. december 2001 i EKSF's likvide midler og deres modposteringer

>TABELPOSITION>

Kilde:

EKSF's årsregnskab pr. 31. december 2001.

Tabel 3

Udviklingen i EKSF's budgetudgifter og -indtægter fra 1994 til 2001

>TABELPOSITION>

Kilde:

EKSF's årsregnskaber for de pågældende regnskabsår.

Tabel 4

Bevægelser i 2001 på hensættelsen til finansiering af EKSF's aktionsbudget

>TABELPOSITION>

Kilde:

EKSF's årsregnskab pr. 31. december 2001.

Tabel 5

Udviklingen i EKSF's egenkapital i 2001

>TABELPOSITION>

Kilde:

EKSF's årsregnskab pr. 31. december 2001.

Kommissionens svar

UDVIKLINGEN I EKSF'S UDGIFTER OG INDTÆGTER

5. Overslaget over udgifter i 2001 blev udarbejdet på grundlag af overslag fra medlemsstaterne, ligesom tilfældet har været i de foregående år.

OPFØLGNING AF TIDLIGERE BEMÆRKNINGER

13. Kommissionen deler Rettens bekymring over annulleringen af forpligtelser, og den undersøger regelmæssigt de endnu uafsluttede forpligtelser med henblik på om nødvendigt at annullere dem. Herom vidner det forholdsvis høje niveau for annulleringer i 2001.

Da annulleringer ikke kan ændres, er det imidlertid vigtigt at udvise forsigtighed. For så vidt angår rentegodtgørelser skal der opretholdes et minimum af bevillinger for det tilfælde, at en underlåntager indgiver supplerende dokumentation, som medfører en forsinket udbetaling af godtgørelse.

14. Kommissionen er bevidst om den problematiske situation, der er opbygget gennem nogle år i forbindelse med byggelån. Situationen skal ses i sammenhæng med Kommissionens ønske om at ophøre med at yde byggelån inden EKSF-traktatens udløb og med et ret kompliceret administrativt kredsløb, som hovedsagelig hviler på en permanent dobbeltkontrol fra den forvaltende tjenestes side. Tjenesten har specielt prioriteret at sikre den nødvendige løbende forvaltning. På grund af udløbet af EKSF-traktaten kan Kommissionen garantere, at de forsinkede årsberetninger vil blive forelagt i løbet af efteråret 2002.

15. Kommissionen har afsluttet valideringen af sagerne fra 1999 til 2002. Valideringen af sagerne forud for 1999 er i gang.

Fra september 2002 vil de månedlige opgørelser blive foretaget inden for en periode af højst seks uger.